## Priopćenje i upozorenje Ustavnog suda Republike Hrvatske broj U-VII-1152/1999 od 23. prosinca 1999.

### NN 144/1999 (24.12.1999.), Priopćenje i upozorenje Ustavnog suda Republike Hrvatske broj U-VII-1152/1999 od 23. prosinca 1999.

# USTAVNI SUD REPUBLIKE HRVATSKE

Ustavni sud Republike Hrvatske u postupku nadzora ustavnosti i zakonitosti
izbora, temeljem članka odredbe 125. alineja 7. Ustava Republike Hrvatske
(»Narodne novine«, broj 8/98 - pročišćeni tekst), odredbe članka 84. alineja
1. i članka 86. Ustavnog zakona o Ustavnom sudu Republike Hrvatske (»Narodne
novine«, broj 99/99) i članka 96. stavak 1. Zakona o izborima zastupnika
u Hrvatski državni sabor (»Narodne novine«, broj 116/99), u povodu zahtjeva
Hrvatskog pravnog centra kojeg zastupa predsjednica Vesna Grubić i 110
birača, u svezi s dopisom Državnog ravnateljstva za državnu upravu i lokalnu
samoupravu, klasa: 013-01/99-01/0007, ur. broj 515-06-01/1-99-3 od 11.
prosinca 1999. koje je upućeno svim županijskim uredima za opću upravu,
na temelju stajališta Državnog izbornog povjerenstva izloženog u dopisu,
klasa: 013-01/99-03/08, ur. broj: 599-99-95 od 10. prosinca 1999., a kojim
je obvezalo nadležne urede za opću upravu da sve birače koji zatraže privremeni
upis izvan izborne jedinice mjesta prebivališta, prije izdavanja potvrde
za privremeni upis u popis birača upozore da u tom slučaju glasuju za kandidatske
liste i kandidate izborne jedinice prema mjestu privremenog upisa, na sjednici
održanoj 23. prosinca 1999. godine, izdaje sljedeće

## PRIOPĆENJE I UPOZORENJE

I.

Ustavni sud Republike Hrvatske, nakon izvršenog uvida u dopis Državnog
izbornog povjerenstva i dopis Državnog ravnateljstva za državnu upravu
i lokalnu samoupravu, utvrdio je da stajalište prema kojem birači koji
su upisani u popis birača, a koji će se u vrijeme izbora zateći izvan mjesta
prebivališta, te izvrše privremeni upis u popis birača izborne jedinice
u kojoj se nalaze, biračko pravo mogu ostvariti glasovanjem za kandidatske
liste i kandidate izborne jedinice prema mjestu privremenog upisa, nije
na zakonu osnovan.

Zakon o popisima birača (»Narodne novine«, broj 19/92), kao ni Zakona
o izborima zastupnika u Hrvatski državni sabor (»Narodne novine«, broj
116/99) ne sadrži odredbe o tome za kandidate odnosno liste kandidata kojih
izbornih jedinica će glasovati birači koji su privremeno upisani u popis
birača izvan mjesta prebivališta.

Zakon o izborima zastupnika u Hrvatski državni sabor odredbom članka
7.stavak 3. propisuje da birači koji imaju prebivalište u Republici Hrvatskoj,
a na dan izbora zateknu se izvan granica Republike Hrvatske glasuju u diplomatsko-konzularnim
predstavništvima Republike Hrvatske za zastupnike izborne jedinice prema
svom prebivalištu na području Republike Hrvatske.

Odredbom članka 32. Zakona o popisima birača određeno je da će se hrvatski
državljani sa statusom prognanika privremeno upisati u popis birača u mjestu
boravka radi omogućavanja glasovanja za Hrvatski državni sabor i predsjednika
Republike Hrvatske u doba izbora. Isto kao i za birače koji se na dan izbora
nalaze na području Republike Hrvatske, ali izvan mjesta svog prebivališta,
ni za prognanike nije zakonom propisano za zastupnike koje izborne jedinice
će u doba izbora glasovati. Pitanje da li će prognanici glasovati za zastupnike
izborne jedinice u kojoj se vode u popisu birača, dakle za zastupnike izborne
jedinice u kojoj su se zatekli (imaju boravište) ili za zastupnike izborne
jedinice u kojoj imaju prebivalište riješilo je Državno izborno povjerenstvo
Obveznim uputama X. o glasovanju prognanika (»Narodne novine«, broj 139/99
od 16. prosinca 1999.) na način da će prognanici glasovati za zastupnike
izborne jedinice u Zastupnički dom Hrvatskoga državnog sabora one izborne
jedinice u kojoj imaju prebivalište.

Slijedom navedenog, a uvažavajući i odredbe članka 2. Zakona o prebivalištu
i boravištu građana (»Narodne novine«, broj 53/91) koje određuju da je
prebivalište mjesto u kojem se građanin naselio s namjerom da u njemu stalno
živi i u kojem ima osigurano stalno stanovanje, kao i činjenicu da je načelo
prebivališta temeljno načelo glasovanja sadržano u odredbi članka 7. Zakona
o izborima zastupnika u Hrvatski državni sabor, Ustavni sud je utvrdio
da stajalište Državnog izbornog povjerenstva, na kojem se temelji uputa
Državnog ravnateljstva za državnu upravu i lokalnu samoupravu nije u skladu
sa Zakonom o izborima zastupnika za Hrvatski državni sabor, i da biračima
koji su privremeno upisani u popis birača izvan mjesta prebivališta, treba
omogućiti da glasuju za kandidate i liste kandidata izborne jedinice na
području koje imaju prijavljeno prebivalište.

II.

Podnositelji istim zahtjevom predlažu da Ustavni sud u provedbi nadzora
nad ustavnošću i zakonitošću izbora razmotri položaj birača koji će biračko
pravo ostvariti u inozemstvu. Podnositelji zahtjeva ukazuju da ova grupa
birača ne treba pribavljati potvrdu o privremenom upisu u popis birača
za glasovanje u inozemstvu, već se upisuje u popis za glasovanje pri diplomatsko-konzularnom
predstavništvu Republike Hrvatske na osobni zahtjev, dokazujući biračko
pravo domovnicom, osobnom iskaznicom ili putovnicom, što po shvaćanju podnositelja
otvara mogućnost višekratnog glasovanja - u inozemstvu ili u inozemstvu
i u Republici Hrvatskoj.

Razmatrajući zahtjev u navedenom dijelu Ustavni sud je utvrdio da birači
koji imaju prebivalište u Republici Hrvatskoj, a na dan izbora se zateknu
izvan granica Republike Hrvatske biračko pravo mogu ostvariti glasovanjem
u diplomatsko-konzularnim predstavništvima Republike Hrvatske, glasujući
za zastupnike izborne jedinice prema svom prebivalištu na području Republike
Hrvatske (članak 7. stavak 3. Zakona o izborima u Hrvatski državni sabor).

Način upisa ove grupe birača u popis birača, a time i mogućnost ostvarivanja
biračkog prava, propisan je odredbom stavka 4. članka 20. Zakona o popisima
birača, koji glasi:

»Hrvatski državljani iz stavka 3. ovoga članka, koji u doba izbora neće
glasovati u domovini, upisuju se u popis za glasovanje na osobni zahtjev
temeljem dokaza o državljanstvu i biračkom pravu (domovnica, putovnica,
osobna iskaznica).«

Zakon o popisima birača odredbom članka 30. uređuje privremeni upis
u popis birača izvan mjesta prebivališta. Polazeći od odredaba ovog članka
Ustavni sud Republike Hrvatske smatra da hrvatski državljani s prebivalištem
u Republici Hrvatskoj koji će glasovati izvan Republike Hrvatske trebaju
glasovati na isti način kao i hrvatski državljani koji će biračko pravo
ostvariti u Republici Hrvatskoj.

Slijedom izloženoga Ustavni sud Republike Hrvatske, temeljem odredbe
članka 86. Ustavnog zakona o Ustavnom sudu Republike Hrvatske upozorava
na to Državno izborno povjerenstvo i Državno ravnateljstvo za državnu upravu
i lokalnu samoupravu i o tom upozorenju obavještava javnost putem sredstava
javnog priopćavanja.

Ovo priopćenje i upozorenje objavit će se u »Narodnim novinama«, temeljem
odredbe članka 28. Ustavnog zakona o Ustavnom sudu Republike Hrvatske.

Broj: U-VII-1152/1999
Zagreb, 23. prosinca 1999.

USTAVNI SUD REPUBLIKE HRVATSKE

                              Sudac                                               Predsjednik

**Marijan Hranjski, dr. iur.,** v. r.           **dr.
sc. Smiljko Sokol,** v. r.

Ostalo, NN 144/1999-2171